Ego G(alterus) Eduensis, ego Rober(tus) Cabil(onensis) et ego Poncius, Masticonensis episcopi, universis notum facimus quod ad preces, quas per litteras suas patentes nobis fecerunt dilecti nostri .. abbas et conventus Cluniacensis et illustris .. comitissa Cabil(onensis), presenti scripture, in qua modus pacis continetur de querelis et controversia que vertebatur inter jamdictos abbatem et ecclesias de Cluniaco et de Paredo, ex una parte, et comitissam, ex alia, apposuimus sigilla nostra, ne processu temporis labatur a memoria quod pro bono pacis ab utraque parte noscitur esse factum. Est autem hec forma pacis et verba que in carta comitisse continentur: Notum sit omnibus presentibus et futuris, quod orta discordia inter abbatem et ecclesiam Cluniacensem et ecclesiam Paredi, ex una parte, et me Beatricem comitissam Cabilonensem, ex alia, tali compositione per manus venerabilis Hug(onis) Autissiodorensis episcopi taliter conquievit: videlicet quod ego cartam patris mei de Paredo et Tolono et appendiciis concessi, laudavi et meo sigillo confirmavi, et me inviolabiliter observaturam juravi; item juravi salvamentum et tuitionem ville Paredi et Toloni et appendiciorum, et me nullam injuriam vel violentiam vel gravamen illaturam hominibus vel rebus predictarum villarum: et si forte per interceptionem hominibus earum vel terre ceterioris aliquid contra tenorem carte patris mei commisero, infra XXti dies postquam constiterit et super hoc requisita fuero, me juravi emendaturam et satisfacturam; item juravi quod villam de Paredo vel Tolono contra ecclesiam Cluniaci vel Paredi non muniam vel retinebo, nec homines Paredi vel Toloni contra ecclesiam Cluniaci vel Paredi manutenebo; elemosinam patris mei restitui integre et quietam clamavi. Ad majorem securitatem predictarum villarum, de mandato meo juraverunt hii homines mei: Bernardus de Calvo Monte, Reinaudus Dalmatius, Stephanus de Castello de Montana, Hugo de Digonia, Guichardus de Calvo Monte, Radulfus de Marci, Hugo de Petra Campi, Guichardus filius ejus, Bernardus Gelini, Guichardus de Digonia, Guichardus de Sancto Albano, Hugo de Pueleto, Willelmus de Sancto Albano: quod si ego contra prescriptam pactionem, que de Paredo vel Tolono et hominibus vel rebus eorum facta est, in aliquo venero submon(i)ta ab abbate Cluniacensi vel mandato suo Cluniacum venient ibique ostagium tenebunt, inde non exituri donec condigna injuriarum emendatio fuerit facta. Pro bono vero pacis remisit mihi ecclesia Cluniacensis cunctas injurias quas ei vel menbris ejus irrogavi, et ego similiter injurias et dampna mihi et hominibus meis illata remisi, et super hoc litteras domi abbatis et ecclesie Cluniacensis recepi. Ego autem Cluniacensem ecclesiam et omnia ad eam pertinentia de cetero diligere teneor et fovere, et per me et per meos amicos manutenere, et omnia impedimenta submovere et bona promovere; ecclesia similiter Cluniacensis mihi comitisse tenetur. Ut hec compositio in perpetuum firma permaneat, presenti cirografo apposita sunt sigilla meum et episcopi Autissiodorensis, in cujus presentia facta est confirmatio. Actum apud Paredum, anno gratie millesimo ducentesimo quinto.